Source: https://podpora.financnasprava.sk/703770-OTAZKY-PLATN%C3%89-V-PREDCH%C3%81DZAJ%C3%9ACICH-OBDOBIACH
Timestamp: 2019-10-18 07:04:02+00:00
Document Index: 6817032

Matched Legal Cases: ['súd ', '§ 57', 'súd ', '§ 57', '§ 19', '§ 57', 'súd ', '§ 57', '§ 19', '§ 20', '§ 20', '§ 19', '§ 19', '§ 19', 'súd ', '§ 57', 'súd ', '§ 19', '§ 19', '§ 118', '§ 155', '§ 19', '§19']

Úvod > Daň z príjmov > Daň z príjmov právnickej osoby > Pohľadávky > Odpis > OTAZKY PLATNÉ V PREDCHÁDZAJÚCICH OBDOBIACH
Otázka č. 7 – Odpis pohľadávok z dôvodu zastavenia exekúcie z dôvodu, že zaniklo právo ňou priznané
Daňovník disponuje v r. 2017 rozhodnutím súdu, podľa ktorého na jeho pohľadávku zaúčtovanú do výnosov a zahrnutú do zdaniteľných príjmov v r. 2014 v menovitej hodnote 500 € súd exekúciu voči dlžníkovi zastavil podľa § 57 ods. 1 písm. f) Exekučného poriadku. Podľa tohto ustanovenia súd exekúciu zastaví z dôvodu, že zaniklo právo ňou priznané. je odpis takejto pohľadávky daňovým výdavkom?
Odpis pohľadávky v r. 2017 je daňovým výdavkom na základe právoplatného rozhodnutia súdu o zastavení exekúcie podľa § 57 ods.1 písm. f) exekučného poriadku v nadväznosti na § 19 ods.2 písm. h) bod 4 zákona o dani z príjmov, pretože pohľadávka bola v čase vzniku zahrnutá do zdaniteľných príjmov.
Otázka č. 6- Odpis pohľadávky pri zastavení exekúcie na návrh oprávneného
Môžeme zahrnúť do daňových výdavkov v r.2017 odpis pohľadávky, ak je exekúcia zastavená podľa § 57 ods. 1 písm. c) zákona č. 233/1995 Z. z. o súdnych exekútoroch a exekučnej činnosti (ďalej len „Exekučný poriadok“) a o zmene a doplnení ďalších zákonov, t. j. na návrh oprávneného, ak v uznesení súdu je zdôvodnené, že majetok povinného (dlžníka) nepostačuje na krytie nákladov exekučného konania.
Ak súd zastaví exekúciu na návrh oprávneného podľa § 57 ods. 1 písm. c) Exekučného poriadku, pričom v uznesení súdu je uvedené, že majetok povinného nepostačuje na krytie nákladov exekučného konania, môže daňovník na základe takéhoto rozhodnutia súdu odpísať pohľadávku do daňových výdavkov v súlade s § 19 ods. 2 písm. h) bodu 5 zákona o dani z príjmov.
Otázka č. 5 - Odpis pohľadávky do sumy 332 €
Spoločnosť A dodala spoločnosti B dňa 12. 6. 2012 tovar v hodnote 300 € so stanoveným dátumom splatnosti pohľadávky 19. 6. 2012. K 31.12.2014 chce pohľadávku odpísať do nákladov. Bude odpis pohľadávky v účtovníctve aj daňovým výdavkom?
Tvorba OP v účtovníctve by bola daňovo uznaným výdavkom k 31.12.2014 najviac vo výške 50 % menovitej hodnoty pohľadávky (150 €), pretože je viac ako 720 dní po splatnosti a menej ako 1 080 dní po splatnosti (§ 20 ods.14 písm. b/ zákona o dani z príjmov). S prihliadnutím na splnenie ostatných podmienok uvedených v § 20 ods.14 písm. b) zákona o dani z príjmov (pohľadávka bola zahrnutá do zdaniteľných príjmov, je nepremlčaná, riziková, vzniknutá po 1.1.2004, 2 roky po splatnosti), odpis pohľadávky v plnej výške jej menovitej hodnoty (300 €) je daňovým výdavkom v r.2014.
Otázka č. 4 – Odpis časti neuhradenej pohľadávky, pôvodne ocenenej v menovitej hodnote viac ako 332 €
Spoločnosť A dodala dňa 1. 3. 2013 tovar spoločnosti B, pričom spoločnosti A vznikla pohľadávka v menovitej hodnote 1 000 € so splatnosťou 14. 3. 2013. Dňa 30. 6. 2014 došlo zo strany spoločnosti B k čiastočnej úhrade tejto pohľadávky vo výške 700 €. Ak spoločnosť A odpíše neuhradenú časť pohľadávky do nákladov k 31.12.2014, bude uznaná za daňový výdavok podľa § 19 ods. 2 písm. i) zákona o dani z príjmov?
Napriek tomu, že nesplatená časť pohľadávky predstavuje hodnotu 300 € (menej ako 332 eur), nemôže spoločnosť A pristúpiť k daňovému odpisu podľa § 19 ods. 2 písm. i) zákona o dani z príjmov ani po uplynutí 720 dní od splatnosti z dôvodu, že menovitá hodnota pôvodnej pohľadávky predstavovala pôvodne sumu 1 000 € (viac ako 332 eur).Odpis neuhradenej časti pohľadávky môže daňovník zahrnúť do daňových výdavkov na základe iných ustanovení zákona o dani z príjmov po splnení podmienok v nich uvedených.
Otázka č. 3- Odpis pohľadávky do 332 € nadobudnutej postúpením
Spoločnosť kúpila v marci 2012 pohľadávku evidovanú v obstarávacej cene 150 €, ktorú chce k 31.12.2014 odpísať do nákladov. Ide aj o daňový výdavok?
Ustanovenie § 19 ods.2 písm. i) zákona o dani z príjmov sa nevzťahuje na pohľadávky nadobudnuté postúpením a na pohľadávky, ktoré možno vzájomne započítať so splatnými záväzkami voči dlžníkovi. Odpis takejto pohľadávky nie je daňovým výdavkom podľa tohto ustanovenia.
Otázka č. 2 – Odpis pohľadávok z dôvodu zastavenia exekúcie pre nedostatok majetku dlžníka
Daňovník disponuje v r. 2014 právoplatným rozhodnutím súdu, podľa ktorého na jeho pohľadávku zo zálohovej faktúry vo výške 1000 € účtovanú v r. 2011, súd exekúciu zastavil podľa § 57 ods. 1 písm. h) Exekučného poriadku, na základe ktorého súd exekúciu zastaví, z dôvodu, že majetok dlžníka nepostačuje ani na úhradu trov exekúcie. Daňovník evidoval voči tomu istému dlžníkovi ešte ďalších 5 pohľadávok Je odpis všetkých pohľadávok v r. 2014 daňovým výdavkom?
Odpis všetkých pohľadávok je daňovým výdavkom na základe právoplatného rozhodnutia súdu v nadväznosti na § 19 ods.2 písm. h) bod 5 zákona o dani z príjmov. Do 31.12.2014 zákon o dani z príjmov nevyžadoval pri odpise pohľadávky v menovitej hodnote podľa § 19 ods.2 písm. h) body 4 a 5 zákona o dani z príjmov jej zahrnutie do zdaniteľných príjmov.
Otázka č. 1 - Odpis neprihlásenej pohľadávky voči dlžníkovi v reštrukturalizácii
Daňovník nesledoval údaje zverejňované v Obchodnom vestníku, a preto sa nedozvedel včas, že na jeho dlžníka bola dňa 02. 02. 2014 povolená reštrukturalizácia. Je odpis neprihlásenej pohľadávky voči dlžníkovi v reštrukturalizácii daňovým výdavkom v r.2014 ak k danej pohľadávke nebola tvorená opravná položka ?
Podľa § 118 ods. 1 zákona o konkurze a reštrukturalizácii sa reštrukturalizácia považuje za povolenú zverejnením uznesenia o povolení reštrukturalizácie v Obchodnom vestníku. Pohľadávka sa v reštrukturalizácii uplatňuje prihláškou, ktorú veriteľ podáva správcovi do 30 dní od povolenia reštrukturalizácie, ak ide o zabezpečenú pohľadávku, v prihláške sa musí riadne a včas uplatniť aj zabezpečovacie právo, inak sa pohľadávka v reštrukturalizácii považuje za nezabezpečenú pohľadávku.
Daňovník svoju pohľadávku v reštrukturalizácii neuplatnil vôbec. Dňa 10. 10. 20154 bolo v Obchodnom vestníku zverejnené uznesenie o potvrdení RP, čo zároveň podľa § 155 ods. 2 zákona o konkurze a reštrukturalizácii znamená, že zverejnením uznesenia o potvrdení RP v Obchodnom vestníku zaniká právo veriteľov, ktorí riadne a včas podľa tohto zákona neprihlásili svoje pohľadávky, vymáhať tieto pohľadávky voči dlžníkovi. Ak na základe tohto dokladu daňovník odpísal pohľadávku v mesiaci október 2014, nebude to daňovo uznaný náklad podľa § 19 ods. 2 písm. h) bod 2 zákona o dani z príjmov, pretože jeho pohľadávka nebola vôbec uplatnená v reštrukturalizácii, a preto nejde o výsledok reštrukturalizačného konania. Odpis pohľadávky nie je daňovým výdavkom ani podľa §19 ods.2 písm. r) zákona o dani z príjmov.